**Vanha Porvoontie** (ruots. *Gamla Borgåvägen*) on pohjois–eteläsuuntainen tie Helsingin seudulla. Se alkaa Helsingin Heikinlaaksosta ja johtaa Itä-Vantaan halki Sipooseen. Sen eteläosa Koivukylänväylälle saakka kulkee Lahdenväylän eli valtatien 4 suuntaisena noin puoli kilometriä moottoritien länsipuolella. Tie on ollut reitti Helsingistä Porvooseen ennen Uuden Porvoontien valmistumista 1930-luvulla.

Historia
--------

### Kuninkaantie

Tien varrella on lukuisia 1900-luvun alkuvuosikymmenien kilometripylväitä.
Vantaalla ja Sipoossa katu on suureksi osaksi osa Turun–Viipurin Suurta Rantatietä eli keskiaikaista Kuninkaantietä. Osuus on mahdollisesti valmistunut jo 1300-luvulla. Osuus alkaa Honkanummelta eli Tikkurilantien risteyksestä Hakkilassa, josta se jatkuu pohjoiseen Kuninkaanmäen halki Sipooseen. Tikkurilantien risteyksessä sijaitsee edelleen 1700-luvulla rakennettu kestikievarin rakennus, asemakaavalla suojeltu Malmarsin krouvi.

Vantaalla tie on jakaantunut kahteen osaan: Hakkilan ja Kuninkaanmäen rajalle 1970-luvulla rakennettu Lahdenväylä katkaisi Kuninkaantien alkuperäisen osuuden. Hakkilan pohjoisosassa Vanha Porvoontie liittyy yhdystie Koivukylänväylään, ja osuus jatkuu Vanhana Porvoontienä koilliseen vasta noin 700 metrin päässä Kuninkaanmäessä. Kuninkaanmäessä tie myös risteää Seututie 140:n kanssa. Kuninkaanmäessä ja Sipoossa Kuninkaantien linjaus on säilyttänyt alkuperäisen linjauksensa ja luonteensa, ja sillä on kulttuurihistoriallista arvoa. Tien varrella Vantaan ja Sipoon osuuksilla on kivisiä kilometripylväitä, joihin on hakattu etäisyydet Helsinkiin ja Sipooseen.

### Honkanummen ja Heikinlaakson välinen osuus

Porvoontietä Heikinlaaksossa.
Helsinkiin johtava osuus Hakkilan eteläpuolella rakennettiin pohjoisempaa osuutta myöhemmässä vaiheessa, sillä Kuninkaantie on pääkaupunkia vanhempi. Linjaus näkyy selkeästi vuosina 1776–1805 laaditussa Kuninkaankartastossa, mutta on todennäköisesti ollut olemassa jo aikaisemmin. Helsinkiin johtavan osuuden alkuperäinen linjaus ei ole kuitenkaan säilynyt erityisen hyvin, ja Kuninkaalaan kuuluvan Kuusikon kohdalla linjausta on muutettu paljonkin.

### Nimi

Helsingissä nimi Vanha Porvoontie vahvistettiin vuonna 1952.

Alun perin Vanha Porvoontie alkoi tämän nimisenä Latokartanontieltä (nyk. Pihlajamäentie ja Vanha Helsingintie) eli vanhalta Helsingin–Hämeenlinnan maantieltä välittömästi Malmin hautausmaan pohjoispuolelta läheltä paikkaa, jossa sanottu tie nykyisin leikkaa Kehä I:n. Tien eteläosa Suurmetsäntien risteykseen saakka muutettiin kuitenkin vuonna 1972 Tattariharjuntieksi. Kun Lahdenväylä samoihin aikoihin levennettiin moottoritieksi, muutettiin samalla osittain myös Tattariharjuntien linjausta. Vanha Porvoontie nimittäin oli nykyisen Jakomäen kohdalla tehnyt koukkauksen hieman vuonna 1959 valmistuneen Lahdentien itäpuolelle, mutta nykyinen Tattariharjuntie on kokonaisuudessaan moottoritien länsipuolella. Osa tien vanhasta linjauksesta moottoritien ja Tattariharjuntien välillä on nykyisin nimeltään Alppikylänkatu.

Lähteet
-------

* Vantaan historiallisen tiestön inventointi 2018Arkistoitu kopio (pdf) Vantaan kaupunkisuunnittelu.  Arkistoitu 5.8.2021. Viitattu 30.8.2021.

### Viitteet

1. ↑  Aluejaot: Osa-alueet (Näkymä Tattariharjun kiertoliittymästä, josta Vanha Porvoontie alkaa. Osoitenumerointi kasvaa pohjoiseen mentäessä.) *Helsingin karttapalvelu*. Viitattu 30.8.2021.
2. 1 2 3  Vantaan historiallisen tiestön inventointi 2018, s. 11
3. ↑  Salomaa, Marja: Vantaalla luikertelee keski­aikainen tie, jota moni ei ole vielä löytänyt (Maksullinen artikkeli) *Helsingin Sanomat*.  7.7.2019. Viitattu 30.8. 2021.
4. 1 2 3  Rakennusperintö (Kuninkaantie on merkitty vihreä viivalla. Kilometripylväät, kuten myös muut rakennusperintökohteet, on merkitty karttaan vihreillä kolmioilla.) *Vantaan karttapalvelu*. Viitattu 30.8.2021.
5. ↑  Salmela, Jussi: Venäläiset hävittivät kaiken eteensä tulevan nykyisen Vantaan alueella 300 vuotta sitten – Keskeltä liikenteen melua löytyy kuitenkin vielä 1700-luvun aarre *Helsingin Sanomat*.  23.2.2019. Viitattu 30.8.2021.
6. ↑  Karttasarja (Näkymä osuudesta, jossa Kuninkaantie katkeaa Kuninkaanmäen ja Hakkilankaaren välissä.) *Vantaan karttapalvelu*. Viitattu 30.8.2021.
7. ↑  Vantaan historiallisen tiestön inventointi 2018, s. 9
8. ↑  Vantaan historiallisen tiestön inventointi 2018, s. 6
9. ↑  *Helsingin kadunnimet*, s. 196. Helsingin kaupungin nimistötoimikunta, 1970. ISBN 951-771-220-0. Teoksen verkkoversio.
10. 1 2  *Helsingin opaskartta* 1:18 000. Helsinki: Helsingin kaupungin kiinteistöviraston kaupunkimittausosasto, 1966.
11. ↑  Jussi Iltanen: *Helsinki 1960: Kasvava kaupunki kuvissa ja kartoissa*, s. 16, 96–97, 110–113. Atlasart, 2019. ISBN 978-952-5671-91-9.
12. 1 2  ", Suojelukohteet, Nimistö", *Alppikylä: Asemakaavan ja asemakaavan muutoksen selostus*, s. 17, 23. Helsingin kaupunkisuunnitteluvirasto, 2004. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Vanha Porvoontie** Wikimedia Commonsissa